*****

ΚΑΝΟΝΙΣΜΟΣ (ΕΟΚ) αριθ. 2260/84 ΤΟΥ ΣΥΜΒΟΥΛΙΟΥ

της 17ης Ιουλίου 1984

για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 11 παράγραφος 6 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (4), όπως τροποποιήθηκε τελευταία από τον κανονισμό (ΕΟΚ) αριθ. 1556/84 (5), προβλέπει ότι ένα ποσοστό από την ενίσχυση στην κατανάλωση προορίζεται για ενέργειες πληροφόρησης και, ενδεχομένως, για άλλες ενέργειες που έχουν σκοπό την προώθηση της κατανάλωσης ελαιολάδου στην Κοινότητα· ότι, δεδομένης της κατάστασης στην αγορά του ελαιολάδου, ιδίως μετά την προσχώρηση της Ελληνικής Δημοκρατίας στην Κοινότητα, πρέπει να προβλεφθεί η δυνατότητα χρησιμοποίησης των ποσών που προκύπτουν από την παρακράτηση του ποσοστού που αναφέρεται παραπάνω, για την προώθηση της κατανάλωσης κοινοτικού ελαιολάδου τόσο στην κοινοτική όσο και στην παγκόσμια αγορά·

ότι το άρθρο 20δ παράγραφος 1 του κανονισμού αριθ. 136/66/ΕΟΚ προβλέπει τη δυνατότητα, για τις αναγνωρισμένες οργανώσεις ή ενώσεις, να παρακρατούν, εν είδει συνεισφοράς, ένα ποσοστό, που πρέπει να καθοριστεί, από το ποσό της ενίσχυσης στην παραγωγή που τους καταβάλλεται· ότι, για να εξασφαλισθεί περισσότερο αποτελεσματική η εφαρμογή του καθεστώτος της ενίσχυσης στην παραγωγή, πρέπει να τροποποιηθεί αυτή η διάταξη για να καλυφθεί με περισσότερο πρόσφορο τρόπο το σύνολο των δαπανών που συνεπάγονται οι δραστηριότητες ελέγχου των οργανώσεων παραγωγών και των ενώσεών τους, που προβλέπονται στο πλαίσιο του καθεστώτος ενίσχυσης στην παραγωγή·

ότι η παράγραφος 3 του εν λόγω άρθρου προβλέπει ότι οι αναγνωρισμένες οργανώσεις και ενώσεις μπορούν να συνάψουν συμβάσεις αποθεματοποίησης για το ελαιόλαδο που εμπορεύονται· ότι, λαμβάνοντας υπόψη τη δομή και τους στόχους τους, είναι σκόπιμο να δοθεί αυτή η δυνατότητα μόνο στις ομάδες των παραγωγών και στις ενώσεις που έχουν αναγνωρισθεί σύμφωνα με τον κανονισμό (ΕΟΚ) αριθ. 1360/78 (6) και οι οποίες έχουν αναλάβει να θέσουν στην αγορά το ελαιόλαδο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός αριθ. 136/66/ΕΟΚ τροποποιείται ως εξής:

1. Στο άρθρο 11 παράγραφος 6 πρώτο εδάφιο, οι λέξεις «στο εσωτερικό της Κοινότητας» αντικαθίστανται από τις λέξεις «που έχει παραχθεί στην Κοινότητα».

2. Στο άρθρο 20δ:

α) η παράγραφος 1 αντικαθίσταται από το ακόλουθο κείμενο:

«1. Ένα ποσοστό, που θα καθοριστεί, του ποσού της ενίσχυσης στην παραγωγή που καταβάλλεται στις αναγνωρισμένες οργανώσεις ή ενώσεις παρακρατείται. Το ποσό που προκύπτει από την παρακράτηση αυτή προορίζεται για τη χρηματοδότηση των εξόδων που προκύπτουν από τις δραστηριότητες που αναφέρονται στο άρθρο 5 παράγραφος 3 και στο άρθρο 20γ.

Το Συμβούλιο καθορίζει, ταυτόχρονα και με την ίδια διαδικασία όπως και για την ενίσχυση στην παραγωγή, το ποσοστό της ενίσχυσης στην παραγωγή που δύναται να παρακρατηθεί για την επόμενη περίοδο εμπορίας.»

β) η παράγραφος 3 αντικαθίσταται από το ακόλουθο κείμενο:

«3. Αν, επί χρονικό διάστημα που θα καθοριστεί, οι τιμές στην κοινοτική αγορά ευρίσκονται σε επίπεδο που πλησιάζει την τιμή παρέμβασης, δύναται να αποφασιστεί, κατά τη διαδικασία του άρθρου 38, ότι οι κατά την έννοια του κανονισμού (ΕΟΚ) αριθ. 1360/78 αναγνωρισμένες ομάδες ή ενώσεις παραγωγών μπορούν να συνάπτουν συμβάσεις αποθεματοποίησης για το ελαιόλαδο που εμπορεύονται.»

3. Στο άρθρο 42β, η παραπομπή στη διάκριση ex 20.01 Β αντικαθίσταται από την παραπομπή στη διάκριση ex 20.01 Γ.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Ιουλίου 1984.

Για το Συμβούλιο

Ο Πρόεδρος

A. DEASY

(1) ΕΕ αριθ. C 249 της 17. 9. 1983, σ. 3.

(2) ΕΕ αριθ. C 307 της 14. 11. 1983, σ. 103.

(3) ΕΕ αριθ. C 23 της 30. 1. 1984, σ. 20.

(4) ΕΕ αριθ. 172 της 30. 9. 1966, σ. 3025/66.

(5) ΕΕ αριθ. L 150 της 6. 6. 1984, σ. 5.

(6) ΕΕ αριθ. L 166 της 23. 6. 1978, σ. 1.